રાજકોટ: સ્પર્ધામાં પાછળ રહેલી કિંગ્સ ઈલેવન પંજાબ સામે છેલ્લી મેચમાં અણધાર્યા અને આઘાતજનક પરાજય છતાં, પોઈન્ટ ટેબલમાં ટોચના સ્થાને બિરાજમાન ગુજરાત લાયન્સની ટીમે પોતાનો ઘરઆંગણેનો સંગ્રામ વિજય સાથે સમાપ્ત કરવા માટે આઈપીએલ દિલ્હી ડેરડેવિલ્સ સામે અહીં આજે રમાનારી મેચમાં પોતાના દેખાવમાં સુધારો કરવાનો રહેશે. પંજાબની ટીમ સામે ગત રવિવારે ૨૩ રનથી પરાજય થતા ગુજરાત લાયન્સનો વિજયરથ અટકી પડ્યો હતો. નિષ્ફળતા છતાં ગુજરાતની ટીમ તેની આઠ મેચમાંથી જમા કરેલા કુલ ૧૨ પોઈન્ટ સાથે પોઈન્ટ ટેબલમાં ટોચના ક્રમે છે. દરેક મેચમાં સુધારો દાખવેલ દિલ્હીની ટીમ ગુજરાતથી બહુ દૂર નથી અને તે પોતાની છ મેચમાંથી મેળવેલા આઠ પોઈન્ટ સાથે હાલ ત્રીજા સ્થાને છે.